Republica Moldova a câștigat mai multe locuri în clasamentul World Economic Forum (WEF) referitor la inegalitatea dintre femei şi bărbaţi, ocupând locul 35 din 149 de ţări, potrivit celui mai recent raport „Global Gender Gap Report”.

Dacă în 2017 Republica Moldova ocupa poziția a 30 în clasament, anul acesta țara noastră a câștigat 5 poziții în clasamentul WEF referitor la inegalităţile dintre femei şi bărbaţi.

Cu un scor de 0,733 puncte pe o scară de la zero la unu, unde zero este imparitate şi unu paritate, Republica Moldova se situează peste media mondială și stă mult mai bine la acest capitol față de România, care ocupă locul 63, Ucraina – locul 65 și Rusia – locul 75.

Islanda, cu un scor de 0,858 puncte, Norvegia şi Suedia conduc clasamentul global, care evaluează 149 de ţări în funcţie de participarea politică, egalitatea economică şi respectarea unor drepturi, cum ar fi cel la educaţie sau la asistenţă medicală. Irak, Pakistan şi Yemen ocupă ultimele locuri în acest clasament.

La nivel general, raportul WEF arată că inegalitatea salarială dintre femei şi bărbaţi s-a redus în acest an comparativ cu 2017, dar va mai fi nevoie de peste 200 de ani pentru a ajunge la paritate pe piaţa muncii. De asemenea, în timp ce inegalităţile salariale s-au redus comparativ cu 2017, reprezentarea femeilor în politică a scăzut, la fel ca şi accesul lor la sănătate şi educaţie. În ritmul actual, inegalităţile dintre femei şi bărbaţi, în majoritatea domeniilor nu vor fi eliminate decât peste 108 ani, iar pentru a reduce decalajul pe piaţa muncii va fi nevoie de 202 ani.